KTAMขายตราสารหนี้ในปท.6เดือนชู3.40%
บลจ.กรุงไทย เปิดขายกองทุนกรุงไทยสมาร์ท อินเวสท์ 6 เดือน 5 รอบใหม่จ่ายผลตอบแทน 3.4% ต่อปี
15 ส.ค. 2554

บลจ.กรุงไทย เปิดขายกองทุนกรุงไทยสมาร์ท อินเวสท์ 6 เดือน 5 รอบใหม่จ่ายผลตอบแทน 3.4% ต่อปี
นายสมชัย  บุญนำศิริ  กรรมการผู้จัดการ  บริษัทหลักทรัพย์จัดการกองทุน (บลจ.) กรุงไทย เปิดเผยว่า  บริษัทอยู่ระหว่างเปิดจำหน่ายกองทุนกรุงไทยสมาร์ท อินเวสท์ 6 เดือน 5 (KTSIV6M5)  ตั้งแต่วันนี้ ถึงวันที่ 19  ส.ค.2554   ซึ่งเป็นกองทุนประเภท roll over ที่เปิดให้นักลงทุนซื้อ-ขายคืนหน่วยลงทุนได้ ทุก 6 เดือน โดยคาดว่าผู้ลงทุนจะได้รับผลตอบแทนประมาณ 3.40% ต่อปี  
กองทุนจะเน้นลงทุนในตราสารการเงินระยะสั้นของสถาบันการเงินและบริษัทเอกชนในประเทศทั้งหมด ที่มีอันดับความน่าเชื่อถือ A- ขึ้นไป เช่น ตั๋วแลกเงินของธนาคารนครหลวงไทย  ธนาคารไอซีบีซี (ไทย), ธนาคารเกียรตินาคิน, บริษัท แลนด์ แอนด์ เฮ้าส์, บริษัท สวนอุตสาหกรรมโรจนะ,  บริษัทภัทรลีสซิ่ง, บริษัทควอลิตี้ เฮ้าส์,  บริษัท เอเชี่ยน พร็อพเพอร์ตี้ เวลลอปเม้นท์ เป็นต้น
สำหรับแนวโน้มอัตราดอกเบี้ยในประเทศ ยังอยู่ในช่วงรอผลการตัดสินใจของคณะกรรมการนโยบายการเงิน (กนง.) ที่จะมีการประชุมเพื่อกำหนดอัตราดอกเบี้ยนโยบายในกลางสัปดาห์หน้า  โดย กนง. แสดงความเห็นในทิศทางที่จะปรับขึ้นอัตราดอกเบี้ยนโยบายต่อเนื่องจากระดับปัจจุบันที่ 3.25% 
อย่างไรก็ตาม ตัวแปรทางเศรษฐกิจที่เปลี่ยนแปลงรวดเร็วและการดำเนินนโยบายของรัฐบาลชุดใหม่ซึ่งจะแถลงต่อรัฐสภาในสัปดาห์นี้คาดว่าจะมีส่วนสำคัญต่อทิศทางอัตราดอกเบี้ยนโยบายของไทย  โดยการคาดการณ์ของตลาดการเงินเริ่มมีมุมมองว่าการปรับขึ้นอัตราดอกเบี้ยนโยบายจะเป็นลักษณะค่อยเป็นค่อยไป เนื่องจากมีปัจจัยเศรษฐกิจ กระแสการไหลเข้าออกของเงินทุนระหว่างประเทศ การแข็งค่าของเงินบาทเป็นตัวกดดันที่มีบทบาทสำคัญเพิ่มขึ้น นอกเหนือจากอัตราเงินเฟ้อ